Predkladacia správa

Predloženie Správy o stave a rozvoji malého a stredného podnikania a jeho podpore v Slovenskej republike vláde SR ukladá uznesenie vlády SR č. 726  z 13. septembra 2000. Národná agentúra pre rozvoj malého a stredného podnikania každoročne pripravuje materiál o Stave a rozvoji malého a stredného podnikania a jeho podpore v Slovenskej republike, ktorý je verejne publikovaný a je aj podkladom pre vypracovanie uvedenej správy. 
 
Predkladaná správa bola spracovaná na základe získaných údajov od Slovenského štatistického úradu, spolupracujúcich rezortov, organizácií podnikateľskej sféry, siete regionálnych a poradenských centier, Slovenskej ratingovej agentúry, holandskej inštitúcie ECORYS a Národnej agentúry pre rozvoj malého a stredného podnikania.
 
	Správa je zameraná na dve hlavné oblasti: 
·        na popis rozvoja sektora MSP v roku 2003, 
·        na podporu MSP v roku 2003 z verejných zdrojov. 
		
V roku 2003 pokračoval trend prijímania a prípravy pozitívnych opatrení na zlepšenie podnikateľského prostredia. Rozhodujúce kroky boli vykonané v daňovej oblasti a v oblasti reformy sociálneho systému. Zníženie daňového zaťaženia podnikateľov od roku 2004 by sa mohlo pozitívne prejaviť už v roku nášho vstupu do EÚ zvýšeným prílevom zahraničných investícií, ktorý by mal podnietiť rozvoj nášho hospodárstva. Z tohto by v nadväznosti na veľkých investorov mohol profitovať aj sektor malých a stredných podnikov, ktorý je pevnou súčasťou každej, dynamicky sa rozvíjajúcej spoločnosti. Ďalšiemu rozvoju by mala pomôcť aj zvýšená dostupnosť úverov, zníženie úrokových sadzieb a zefektívnenie doby registrácie firmy.

Oživovanie domáceho podnikateľského prostredia a vplyv zahraničných investícií sa pozitívne odzrkadlili aj v hlavných sledovaných ukazovateľoch ako zamestnanosť, hrubý domáci produkt a objem pridanej hodnoty. 

V uplynulom roku došlo k nárastu u všetkých častí malých a stredných podnikateľov – fyzických aj právnických osôb. V roku 2003 ďalej klesal podiel veľkých podnikov na zamestnanosti a stúpal podiel malých podnikov a živnostníkov. Nárast je evidentný hlavne u malých firiem, čo svedčí o posuve veľkostnej štruktúry podnikov k štruktúre MSP v EÚ. 

Naďalej však pretrvávajú problémy hlavne v oblasti vysokého odvodového zaťaženia, vymožiteľnosti práva s jej sprievodným znakom – korupciou, záruk za úvery, ktoré presahujú zdrojové možnosti MSP a taktiež pretrvávanie neúmerne vysokej administratívnej zaťaženosti tohoto sektora. Ani v uplynulom roku sa nepodarilo znížiť rozdiel medzi počtom podnikateľských subjektov v Bratislavskom kraji a ostatnými krajmi Slovenska, hlavne u právnických osôb a prakticky ostáva na úrovni roka 2002. Vyrovnanie týchto disproporcií bude jedna z hlavných úloh po našom vstupe do EÚ pre dosiahnutie podstatného hospodárskeho rozvoja a zníženia nezamestnanosti, k čomu smeruje aj súčasná politika MH SR v oblasti podpory prílevu zahraničných investícií.

V správe sú uvedené aj niektoré odporúčania v oblasti prístupu ku kapitálu, legislatívnych a administratívnych bariér, informovanosti, vzdelávania a zamestnanosti. Postupná realizácia týchto odporúčaní, ktoré sledujú riešenie existujúcich problémov, by prispela k zlepšeniu podnikateľského prostredia, a tým aj k ďalšiemu rozvoju malého a stredného podnikania.